Prečišćeni tekst Pravilnika o programu i načinu polaganja ispita za poreskog savjetnika obuhvata sljedeće propise:
1. Pravilnik o programu i načinu polaganja ispita za poreskog savjetnika ("Službeni list Crne Gore", br. 073/19 od 27.12.2019),
2. Pravilnik o izmjenama i dopunama Pravilnika o programu i načinu polaganja ispita za poreskog savjetnika ("Službeni list Crne Gore", br. 014/21 od 12.02.2021),
3. Pravilnik o izmjeni Pravilnika o programu i načinu polaganja ispita za poreskog savjetnika ("Službeni list Crne Gore", br. 129/21 od 15.12.2021),
4. Pravilnik o izmjeni Pravilnika o programu i načinu polaganja ispita za poreskog savjetnika ("Službeni list Crne Gore", br. 065/22 od 21.06.2022), u kojima je naznačen njihov dan stupanja na snagu.
PRAVILNIK
O PROGRAMU I NAČINU POLAGANJA ISPITA ZA PORESKOG SAVJETNIKA
("Službeni list Crne Gore", br. 073/19 od 27.12.2019, 014/21 od 12.02.2021, 129/21 od 15.12.2021, 065/22 od 21.06.2022)
Član 1
Ispit za poreskog savjetnika polaže se prema programu i na način propisan ovim pravilnikom.
Član 2
Ispit za poreskog savjetnika polaže se prema programu datom u Prilogu 1.
Literatura za polaganje ispita iz stava 1 ovog člana data je u Prilogu 2.
Član 3
Organ državne uprave nadležan za poslove finansija (u daljem tekstu: Ministarstvo) organizuje polaganje ispita za poreskog savjetnika najmanje dva puta godišnje.
Obavještenje o polaganju ispita iz člana 2 ovog pravilnika objavljuje se u najmanje jednom štampanom mediju koji se izdaje na teritoriji Crne Gore, kao i na internet stranici Ministarstva, najkasnije 30 dana prije početka ispitnog roka.
Član 4
Zahtjev za polaganje ispita za poreskog savjetnika, može da podnese lice koje ispunjava uslove iz člana 4 Zakona o poreskim savjetnicima.
Uz zahtjev iz stava 1 ovog člana, dostavlja se i:
   1) uvjerenje o prebivalištu na teritoriji Crne Gore;
   2) uvjerenje o zdravstvenoj sposobnosti;
   3) dokaz o uplati troškova polaganja ispita;
   4) ovjerena kopija diplome o stečenom visokom obrazovanju iz oblasti društvenih nauka-pravo ili ekonomija (240 ects bodova);
   5) uvjerenje o radnom iskustvu.
Zahtjev iz stava 1 ovog člana podnosi se na obrascu 1.
Nakon prijema zahtjeva iz stava 1 ovog člana, Ministarstvo u roku od deset dana, od dana prijema zahtjeva donosi rješenje kojim se odobrava polaganje ispita za poreskog savjetnika licima koja ispunjavaju zakonom predviđene uslove.
Član 5
Ispit se polaže pred ispitnom komisijom (u daljem tekstu: Komisija), koju obrazuje Ministarstvo.
Komisija ima predsjednika i najmanje pet članova.
Član 6
Ispit se sastoji iz pismenog i usmenog dijela.
Član 7
Prije početka pismenog dijela ispita sekretar Komisije utvrđuje identitet kandidata uvidom u ličnu kartu ili drugu ličnu ispravu.
Tokom trajanja za vrijeme polaganja pismenog dijela ispita nije dozvoljena međusobna komunikacija kandidata, upotreba mobilnog telefona ili drugih sredstava koja ometaju polaganje ispita.
Kandidat koji ne postupa u skladu sa stavom 3 ovog člana, biće isključen iz daljeg postupka polaganja ispita.
Član 8
Komisija može, na pisani zahtjev kandidata, odložiti polaganje ispita iz najviše dvije oblasti, zbog opravdanih razloga, za sljedeći rok za polaganje ispita za poreskog savjetnika.
Član 9
Komisija obavještava kandidata koji je polagao pismeni dio ispita, o rezultatima polaganja, u roku od sedam dana od dana polaganja pismenog dijela ispita.
Kandidat koji je na pismenom dijelu ispita ocijenjen ocjenom "zadovoljava" stiče pravo da polaže usmeni dio ispita.
Član 10
Usmeni dio ispita polaže se u roku od osam dana, od dana završetka pismenog dijela ispita.
Član 11
Kandidat se ocjenjuje iz svakog ispitnog predmeta posebno ocjenom "zadovoljava" ili "ne zadovoljava", a zatim Komisija utvrđuje konačan uspjeh kandidata na ispitu.
Konačan uspjeh kandidata na ispitu ocjenjuje se prema znanju pokazanom na pismenom i usmenom dijelu ispita.
Konačan uspjeh kandidata na ispitu ocjenjuje se ocjenom "položio" ili "nije položio" ili se kandidat upućuje na polaganje popravnog ispita.
Kandidatu koji je položio ispit izdaje se uvjerenje o položenom ispitu na obrascu 2.
Član 12
Kandidat koji je na ispitu dobio ocjenu "nije zadovoljio" iz najviše dvije oblasti, ima pravo da polaže popravni ispit iz tih oblasti u sljedećem roku za polaganje ispita, odnosno u roku koji ne može biti duži od 60 dana, od dana polaganja ispita.
Član 13
O toku pismenog i usmenog dijela ispita sekretar Komisije vodi zapisnik, koji potpisuju predsjednik Komisije i sekretar.
Zapisnik iz stava 1 ovog člana, sadrži sljedeće podatke:
   1) o sastavu Komisije;
   2) mjestu i vremenu održavanja ispita;
   3) imenima i prezimenima kandidata koji su pristupili ispitu;
   4) o uspjehu za svakog pojedinog kandidata koji je pristupio ispitu;
   5) oblasti iz kojih kandidat eventualno treba polagati popravni ispit;
   6) podatke o kandidatima koji su udaljeni sa ispita.
Član 14
Prilozi 1 i 2 i obrasci 1 i 2 čine sastavni dio ovog pravilnika.
Član 15
Ovaj pravilnik stupa na snagu danom objavljivanja u "Službenom listu Crne Gore".
Prilozi 1 i 2 i Obrasci 1 i 2
NAPOMENA IZDAVAČA:
Priloge koji su sastavni dio ovog propisa možete pogledati ovdje.